מחבואים

הצעה לתסריט לסרט לוקיישן

 מינדי ארליך

 mindierlich@gmail.com

06/2019

מחבואים

לוקיישן: בית קברות המוסלמי ממילא

1. חוץ. מחוץ לתלמוד תורה - יום.

יום חמסין. **דסי** (25), עיניה מודגשות באיפור, עטופה בחצאית ארוכה עד הריצפה, חולצת ג'ינס שגדולה עליה בכמה מידות בעלת שרוולים ארוכים, שיערה אסוף ברישול. דסי בולטת בנוף בחזותה הססגונית והמובדלת, כולן סביבה נשים ונערות חרדיות הלבושות בגוונים כהים וצנועים, עומדת מחוץ לתלמוד תורה ומסתתרת מאחורי גדר, היא מתמקדת במבטה בשער של התלמוד תורה. הנשים בסביבה חובשות שביס, חלקן חולפות על פניה ונועצות בה מבטים סקרניים/מנוכרים. לאחר זמן מה, נשמע צלצול של הפסקה, קבוצת ילדים חרדיים פוצחת בריצה קולנית לכיוון טנדר ההסעות שממתין להם מחוץ לשער. דסי מתבוננת בילדים ומנסה לאתר מישהו במבטה. עד שהיא מזהה **ילד** (6), פאותיו הבלונדיניות מסולסלות בצידי פניו, ציציותיו משתלשלות והיא ממקדת עליו את מבטה מנסה ללכוד את מבטו.

דסי (צועקת לעברו)

זאבי!

הילד לא מצליח לשמוע את הצעקה בתוך המולת הילדים סביבו. הוא מתקרב לכיוון ההסעה ועומד לעלות עליה.

דסי (מגבירה את קולה)

זאבי!

זאבי נעצר, מנסה לאתר את מקור הקול, עד שמזהה את דסי שעומדת במרחק בטוח ומסמנת בידה שיבוא. זאבי נראה מופתע כאילו ראה רוח, מתקדם לכיוונה בצעדים הססניים. זאבי מתקרב אליה, דסי מחבקת אותו חזק. זאבי נראה בהלם. המלווה של ההסעה עסוק בלהעלות את הילדים על ההסעות ולא שם לב להיעדרותו של זאבי.

זאבי

מה את עושה פה?

דסי

הייתי פה באזור אז באתי להגיד לך שלום.

זאבי

אבל... אבל... אבא אמר שאת נסעת לאמריקה.

דסי

באמת? זה מה שהוא אמר לכם?

דסי מנסה להסתיר מזאבי את הזעזוע שלה מדבריו, מנסה לשדר ביטחון.

דסי

טוב, לא חשוב. עכשיו אני פה, ורציתי נורא לראות אותך.

זאבי מחייך במבוכה. לא יודע מה לעשות עם עצמו.

דסי (המשך)

קניתי לך משהו טעים.

זאבי

 מאמריקה?

שתי נשים חרדיות חולפות על פניהם ובוחנות את דסי בחשדנות רבה. דסי מתחמקת ממבטן. הן ממשיכות כמה מטרים, עוצרות ומסתובבות לכיוונם של דסי וזאבי. הסיטואציה שבה אשה שלא נראית כמותן בעליל, עומדת ומשוחחת באינטימיות עם ילד חרדי, נראית להם מפוקפקת. הן שתיהן מתלחששות ונראה שהן זוממות משהו. דסי עומדת עם הגב אליהן. היא לא מרגישה בנח.

דסי

אהה, לא קניתי פה במכולת ליד. בא, בא נלך מפה ואני אראה לך אחר כך.

זאבי בוחן את דסי ללא מילים. דסי מחזיקה בכף ידו של זאבי והם מתחילים להתרחק משם.

2. חוץ. בית קברות ממילא – יום

דסי וזאבי נכנסים למתחם של בית הקברות עתיק, השטח שופע בעשבי פרא שמסתירים את הקברים הבודדים שמפוזרים ללא סדר, הם מזיעים, דסי סוקרת את השטח, אין אנשים. היא מחפשת מקום כדי להתמקם, זאבי נגרר אחריה ובוחן את הסביבה. הם מלקקים ארטיק קרח.

זאבי

מה זה המקום הזה בכלל?

דסי

זה מקום. אתה יודע שיחקתי פה כשהייתי ילדה בגיל שלך? אולי הייתי קצת יותר.

זאבי

אז איפה המתקנים?

דסי

טוב, זה לא ממש פארק, כמו שאתה מכיר, אם אני לא טועה יש פה אפילו מערה של שודדים.

זאבי

באמת? אני רוצה לראות.

דסי

אני אנסה להיזכר איפה זה היה, אני מקווה שעדיין לא הרסו את זה. זה היה לפני מיליון שנה.

דסי מסירה את תיק הגב שלה, תוך שהיא מנסה למצוא מקום להתרווח.

זאבי

ויש שם שודדים באמת?

דסי

פעם פעם היו שם כנופיות של שודדים, והם היו מסתירים שם את כל התיבות שלהם של האוצרות.

זאבי

והיום יש כבר משטרות, בגלל זה הם ברחו?

דסי

בדיוק לכן כל השודדים ברחו.

הם שותקים קצת, ממשיכים לנגוס בארטיק, מתבוננים סביב, טבולים בתוך שטח פסטורלי ירוק, זאבי מתרחק קצת, בוחן את הסביבה. דסי עוקבת אחריו במבטה. זאבי מבחין בשלושה חתולים שמחטטים בשאריות אוכל לידם, הוא נלחץ מהם וחוזר לדסי.

זאבי (בבעתה)

יש שם חתולים.

דסי

אוי, תראה איזה חמודים.

זאבי

הם לא חמודים.

דסי שמה לב שזאבי דרוך.

דסי

מתוק שלי, אין לך מה לפחד מהם, הם מפחדים ממך הרבה יותר.

החתולים ממשיכים לנבור באוכל. זאבי מתבונן בהם בסלידה, תוך כדי שהוא מתרחק בצעדי רברס ועוצר במרחק בטוח. עדיין מתבונן בהם במבט נתעב.

זאבי

בואי נלך מפה. זה לא פארק כייפי בכלל. אני רוצה ללכת הביתה.

דסי

מה? למה? בגלל החתולים?

זאבי

אני רוצה ללכת לאבא. עכשיו.

זאבי נהיה עצבני ומדוכדך. דסי ניגשת אליו, מצמידה אותו אליה ומחבקת אותו חזק. ממאנת לשחרר אותו. אחרי כמה שניות זאבי מנסה להשתחרר מהחיבוק. חם לו והוא מזיע. הוא מתרחק ממנה קצת. מביט לעבר השני באופק ונמנע ממבטה. דסי מרפה, מאפשרת לו להתבודד עם עצמו, אחרי כמה רגעים היא מתקרבת אליו בעדינות, מזהה את העוינות כלפיה.

דסי

בא אלי חמוד, מתוק שלי. אין לך מושג כמה התגעגעתי אליך. כל היום וכל הלילה. (שוטפת את הפנים המזיעות שלו במים, זאבי מתחיל להירגע)

מה כבר החתולים יכולים לעשות לך?

זאבי

לקפוץ עלי ולנשוך אותי בשיניים האלה שלהם.

מביטה בזאבי ושותקת לכמה רגעים.

דסי

טוב, יש לי רעיון. בא נחשוב על תכנית איך לגרש אותם.

זאבי מחייך אליה בסקרנות.

דסי (המשך)

אני רצינית. בא נחשוב על תכנית פעולה איך לגרש אותם מבלי שיקפצו עלינו וינשכו אותנו עם השיניים הגדולות שלהם.

החיוך של זאבי הופך לצחוק של פחד.

דסי (המשך)

מה אתה אומר? יש לך רעיון אולי?

זאבי

נשרוף אותם.

דסי

לא. זה צער בעלי חיים, בא נחשב על רעיון אחר בלי להכאיב להם.

זאבי

נזרוק אותם לבור.

דסי

אני חושבת שיש לי רעיון.

היא ניגשת לחתולים, מתכופפת אליהם. החתולים ממשיכים בשלהם. זאבי נע בחוסר נוחות למחווה המוזרה של אימו, עדיין מפחד להתקרב.

דסי

חתולים, אולי תלכו מפה, זאבי מפחד ממכם קצת. וזה לא נעים לו.

החתולים ממשיכים לאכול בתיאבון ולא זזים. דסי ממשיכה לבהות בהם לכמה רגעים, ואז לוקחת ענף דקיק ומתחילה לגרש אותם.

דסי

קישטה, קישטה חתולים. קישטה חתולים מעצבנים.

החתולים מתרחקים משם.

דסי (המשך)

טוב, זהו. הלכו הפולניות.

זאבי מתקרב בצעדים מהוססים. דסי שמה לב שהארטיק של זאבי נמס ומטפטף עליו ועל הרצפה. שלולית צהובה של הארטיק מתפשטת ליד הנעל שלו. זאבי מביט בדסי במבט מתנצל. דסי מחייכת. היא לוקחת את הארטיק מידו, מנערת, מוצצת את הנוזלים הנוטפים ומחזירה לזאבי את הארטיק כשהוא כבר לא נוזל. זאבי מחייך. בוחן את דסי תוך כדי שהוא מלקק את הארטיק שלו. הוא בוחן אותה מכף רגל ועד ראש. דסי מחייכת אליו, חיוך אימהי של געגוע, היא שמה לב שהידיים שלו דביקיות מהארטיק שנזל, היא מוציאה מגבונים מהתיק ומנגבת את זרועותיו. זאבי מנסה להתיישב על גדר ולא מצליח, דסי מרימה אותו באוויר ומושיבה אותו על הגדר, היא מתיישבת לידו.

זאבי מתבונן סביבו. משעמם לו. דסי מוציאה בקבוק מים מהתיק שלה ונותנת לזאבי לשתות, זאבי ממלמל בשפתיו ברכה ולוגם מהבקבוק. דסי שותה אחריו באינסטינקט ולא מברכת, לאחר לגימה, היא מבחינה במבט הבוחן של זאבי, היא ממלמלת ברכה וממשיכה ללגום.

זאבי

אמן.

דסי

מה שלום מוישי?

זאבי

מעצבן.

דסי

למה? הוא מעצבן אותך?

זאבי

הוא לא נותן לי אף פעם לשחק בגיים-בוי שלו.

דסי

אז מה אתה עושה?

זאבי

אני מלשין עליו לאבא ואז אבא לוקח לו. מגיע לו.

דסי

התגעגעתם אלי?

זאבי (מתחיל לצחוק במבוכה)

כן.

דסי

זה מצחיק אותך?

זאבי (ממשיך לצחוק)

כן.

דסי

אני התגעגעתי אליכם מאד. מאד מאד מאד מאד מאד מאד מאד. מאד מאד מאד.

זאבי

כמה מלא מאודים.

דסי

ותוסיף עוד מיליון מאדים.

זאבי

אבל.. למה אין לך כבר מטפחת?

דסי

כי אני... כי.... אני קצת השתנתי.

זאבי

אז איפה את גרה עכשיו?

דסי

עם חברות שלי, וחשבתי ש... אולי... אתה תרצה לבוא לבית שלי?

זאבי

אבל אבא לא יסכים.

דסי

מאיפה אתה יודע?

זאבי שסיים את הארטיק, מרים אבנים קטנות מהרצפה וזורק אותם למרחקים.

זאבי

כי... אבא אמר שנהיית גוי. ואת כבר לא.. (משתתק)

דסי מחייכת בעצבנות, מנסה לנשום עמוק.

דסי

ומה נראה לך? שאני גוי?

זאבי

אני לא יודע.

דסי

מתוק שלי, אני לא נהייתי גוי. אני אותה אמא.

זאבי

אז למה?.....(מהסס ומשתתק)

דסי

מה מתוק שלי? מה?

זאבי

אז למה את כבר לא אמא שלנו?

דסי

מה? אני לא מבי...(עוצרת את הדיבור שלה ומתאפקת)

זאבי

את כבר לא באה לקחת אותי אף פעם מהחיידר

דסי

כי... אני... הנה אתה רואה היום באתי. התגעגעתי אליך נורא וכבר לא יכולתי להתאפק לא לראות אותך כזה מלאן זמן.

זאבי מתחיל לאבד עניין בשיחה, הוא מתרומם מהגדר שישב עליה.

זאבי

את יודעת שכבר הבית שלנו השתנה?

דסי

באמת? מה השתנה?

זאבי

צבעו את הקיר בחדר שלנו.

דסי

באמת? לכבוד מה?

זאבי

אבא אמר שהפו הדב על הקיר זה של תינוקים.

דסי

אהה, ברור! אתם כבר גדולים מאד. מזה גדולים? כבר בחורי ישיבות.

זאבי

אבל מוישי יותר גדול ממני... אבא בכלל יודע שאני הלכתי איתך אחרי החיידר?

דסי

עוד מעט אני אגיד לו.

זאבי נראה לא נינוח, חושש קצת ובוחן את דסי בחשדנות. דסי מנסה להרגיע את זאבי במבטה.

זאבי

אבל.. אבל... אולי הוא לא ידע איפה אני בכלל.

דסי

אל תדאג חמוד. הכל בסדר. תגיד, אתה יודע לשחק מחבואים?

זאבי

יותר ממך אפילו.

דסי

לא נראה לי.

זאבי

אל תאמיני.

דסי

אני הכי אלופה במחבואים.

זאבי

אני יותר.

דסי

רוצה לנסות?

זאבי

כן.

דסי

טוב אבל יש כללים. אתה מקשיב?

זאבי מהנהן.

דסי (המשך)

דבר ראשון, (מסמנת לכיוון קבר מרכזי שממוקם בסמוך אליהם) פה סופרים. אוקיי? דבר שני, אתה רואה את הגדר שם? מותר להתרחק רק עד לשם. (מסתובבת לצד השני) ועד הגדר שמה. וזהו. אסור להתרחק יותר משם. מי שמתרחק נפסל.

זאבי

אבל גם את.

דסי

אין בעיה, גם אני. מי סופר?

זאבי

אני.

דסי

רגע, ולא לדבר עם זרים, אם מישהו שואל אותך שאלה. תעשה לו ככה.

דסי סותמת את פיה בכפות ידיה כסימן של שתיקה. זאבי מחקה אותה. שניהם צוחקים בשובבות.

דסי

טוב, תתחיל לספור.

זאבי מתקרב לקבר נשען עליו, מסתיר את עיניו בכפות ידיו ומתחיל לספור.

זאבי

1... 2..... 3....5..... 6... 7....

דסי מתרחקת מעט ומסתתרת מאחורי קבר אחר סמוך.

זאבי (המשך)

9... 10... העומד מאחוריי ומלפניי ומצדדיי הוא יהיה העומד. אחת שתיים שלוש.

זאבי מסיר את ידיו מעיניו, הוא מסתכל לכל הכיוונים ומתחיל לחפש סביבו. לאחר כמה שניות דסי משתעלת ממקום מסתורה. זאבי מזהה את מקור הקול ורץ לכיוונה. הוא מבחין בה, ושניהם מתחילים לרוץ לכיוון הקבר המרכזי. זאבי מספיק להגיע לפניה, הוא דופק על הקבר שלוש פעמים ומתרגש.

זאבי

1..2...3... אמא...

דסי (מתנשפת)

כל הכבוד זאבי, איך מצאתי אותי כזה מהר?

זאבי

שמעתי אותך.

דסי

איזה אלוף אתה.

זאבי נדרך פתאום ומתחיל לסרוק את האזור בקדחתנות, הוא מבוהל.

דסי

מה קרה?

זאבי

מה זה האבנים הגדולים האלה?

דסי (מצביעה לכיוון הקבר הקרוב אליהם)

זה?

זאבי

כן

דסי

זה.. קברים ישנים.

זאבי נהיה עצוב, מתאפק לא לבכות. דסי נלחצת, היא נגשת אליו בעדינות, רוכנת לכיוונה בוחנת ברגישות את פניו. זאבי מתחמק מלהביט בה.

דסי

זאבי, מה קרה?

זאבי

למה לא אמרת לי שזה בית קברות?

דסי

אני... זה... לא... לא...

זאבי

את כבר שכחת שאני כהן.

דסי

לא, לא, לא, ממש לא שכחתי. בכלל לא.

זאבי

אז למה הבאת אותי לפה?

דסי

כי... כי... רציתי מקום... שקט..

זאבי

אז עכשיו אני יהיה טמא.

דסי

לא מה פתאום טמא... היי, רגע, זאבי, אתה לא קולט, זה בכלל בית קברות של גויים.

זאבי נדרך, מפקפק בדבריה.

זאבי

אז מה? אסור לי להיכנס לכל בית קברות.

דסי

אבל זאבי, זה גויים..

זאבי

את רצית שאני יהיה טמא.

דסי

לא, לא, אתה הכי טהור שיש... וחוצמזה, יש מחלוקת על כניסה לבית קברות של גויים. אני.... אפילו שאלתי רב לפני.

זאבי

באמת?

דסי

נו בטח, מה...? אני אמא שלך זאבי... אני לא רוצה שתהיה עצוב.

דסי מחבקת את זאבי, זאבי לא מחזיר לה חיבוק, היא מתחילה לדגדג אותו, זאבי מתחיל לצחקק, הוא מדגדג אותה חזרה ודסי מתחילה לברוח, זאבי רודף אחריה. אחרי כמה שניות, דסי נעצרת.

דסי

אז אתה סופר שוב?

זאבי

אבל עכשיו תורך.

זאבי מתחיל לרוץ לפני שדסי מספיקה לעצום עיניים. דסי נשענת על העץ עוצמת את עיניה למחצה.

דסי

1... 2.... 3.... 4.....

זאבי מסתתר מאחורי שיח בוחן את הקברים סביבו. דסי פוקחת את עיניה. מתחילה לחפש את זאבי.

דסי (המשך)

זאבי?... השמיע קול

זאבי מחייך, נמנע מלענות מיד, לאחר כמה שניות הוא עונה.

זאבי (O.S)

קוקוריקו תרנגול.

דסי מתקדמת לכיוון הקול, זאבי מציץ מאחורי השיח, דסי רואה אותו ושניהם רצים לכיוון הקבר המרכזי. דסי מסתבכת עם חצאיתה בריצה, זאבי מספיק להקיש בידו על הקבר שבריר שניה לפניה. שניהם צוחקים ומתנשפים. הם מתיישבים למרגלות הקבר. זאבי תולש עשבים שוטים ודסי מתבוננת בו.

דסי

אתה באמת יותר אלוף ממני.

זאבי

אמרתי לך.

דסי

אתה יודע מה נזכרתי? שיש לי בשבילך משהו בתיק.

זאבי

יש לך גם פופסים?

דסי

איך ניחשת? מה אתה אליהו הנביא?

זאבי מחייך ומרוצה.

דסי (המשך)

ת'שמע סיפור, הלכתי לקיוסק ליד החיידר שלך, ואז ראיתי שיש שם פופסים על המדף. ונחש מה? הפופסים הסתכל עלי, עשה לי פרצוף כזה מתחנן שאני אקנה אותו.

חוי עושה פרצוף מתחנן מוגזם, זאבי מתגלגל מצחוק.

דסי

באמת באמת. ומרב שהוא רצה שאני אקנה אותו בשבילך, הוא קפץ לי לתוך התיק ולא הסכים לצאת משם בשום אופן.

זאבי

אני רוצה לראות.

דסי מוציאה חפיסת פופסים מהתיק והיא מגישה לזאבי בתנועת ניצחון.

דסי

טאלאם....

זאבי מחייך, פותח את החפיסה, ממלמל בשפתיו ומתחיל לאכול בתיאבון. דסי מוציאה חפיסת פופסים נוספת, ממלמלת בשפתיה ומתחילה לאכול. תוך כדי היא מביטה בזאבי שמתמסר לאכילת הפופסים.

שניהם יושבים אחד ליד השני, נשענים על הקבר, שותקים ומנשנשים פופסים.

דסי

אתה אוהב את הרבי שלך?

זאבי

כן.

דסי

מה הוא מלמד אתכם?

זאבי

כל היום הוא מספר לנו בדיחות.

דסי

באמת? ספר לי בדיחה מצחיקה.

זאבי

את יודעת איך תופסים ארנב ביער?

דסי

איך?

זאבי

מתחבאים מאחורי עץ ועושים קולות של גזר.

שניהם צוחקים בשחרור וממשיכים בנשנוש הפופסים.

דסי

מצחיק הרבי שלך. יש לך עוד בדיחה מצחיקה?

זאבי

יש לי מלא.

דסי

עוד אחת.

זאבי

טוב. עכשיו יש לי חידה. קנגורו יכול לקפוץ יותר גבוה ממגדל?

דסי

ממ... לא? כן? לא יודעת.

זאבי

ברור שכן. מגדל לא יכול בכלל לקפוץ.

שניהם צוחקים וממשיכים לאכול. דסי מוציאה חפיסת במבה והם חולקים.

זאבי

רוצה שנשחק עוד פעם מחבואים?

דסי

כן בטח. אבל רק עוד פעם אחת, כי אני צריכה להחזיר אותך תיכף הביתה. זוכר?

זאבי

אבל את סופרת עכשיו.

דסי

טוב. 1... 2... 3....

דסי עוצמת את עיניה בכפות ידיה וסופרת. זאבי מתחיל לרוץ, דסי ממשיכה לספור. היא מסירה את ידיה מעיניה ומתחילה לחפש את זאבי, היא מחפשת ליד הקברים הסמוכים ולא מוצאת אותו. היא מתחילה להתרחק קצת ועדיין לא מוצאת אותו.

דסי (המשך)

זאבי?... זאבי?.... זאבי השמיע קול.

רק ציפורים עונים לה. דסי מתחילה לחפש יותר ביסודיות. היא מחפשת מאחורי כל עץ ומאחורי כל קבר. זאבי לא נמצא. היא מתחילה להילחץ. אין אנשים באופק.

דסי (צועקת)

זאבי! זאבי!... שברו את הכלים ולא משחקים!... זאבי!

דסי מחפשת בכל מקום אפשרי, היא מבוהלת ומתחילה לדמוע.

דסי (המשך)

זאבי. זאבי. איפה אתה? זאבי. השמיע קול.

דסי בוכה. היא מוציאה את סלולרי שלה, יש לה 48 שיחות שלא נענו מ- ''מספר חסוי''. דסי לחוצה וחסרת אונים. היא רואה מרחוק שני נערים מתקרבים, היא רצה לכיוונם.

דסי (לנערים)

ראיתם אולי ילד קטן?.. בלונדיני.

הנערים מסמנים בראשם בשלילה ומתרחקים. השמש מתחילה לשקוע, דסי ממשיכה לחפש, לפתע היא מבחינה בזאבי שעון על מבנה קבר גדול והוא ישן עם פה פעור. דסי רצה אליו, מתיישבת לידו ומתחילה ללטף אותו בעדינות תוך כדי שהיא בוכה. שניות ארוכות היא מתבוננת בו ישן, מנסה להקפיא את הרגע. היא מלטפת אותו בעדינות עד שזאבי מתעורר מבולבל.

זאבי

אמא, מה קרה?

דסי

חיפשתי אותך מלא זמן.

זאבי מנסה להבין איפה הוא, הוא שם לב שדסי בוכה ומתעשתת.

זאבי

אבל למה את בכית?

דסי

כי לא מצאתי אותך.

זאבי בוחן את דסי במבטו.

דסי (המשך)

וזה מה שאימהות עושות כשהן מפחדות, הן בוכות.

דסי מנגבת את הדמעות ומשחררת צחוק של הקלה, זאבי נמצד אליה ומחבק אותה.

דסי

בא מתוק, הולכים הביתה.

זאבי

הולכים לבית שלך?

דסי

לא צדיק, לבית של אבא. הוא בטח מחכה לך כבר. פעם אחרת נלך לבית שלי.

דסי מנערת מזאבי את כל העשבים שדבקו עליו, מסלסלת את פאותיו במיומנות רבה, שוטפת את פניו במים ומארגנת אותו.

זאבי

אבל בכלל לא הראית לי את מערת השודדים.

דסי מחטיפה מבט לכיוון המבנה שעליו זאבי נשען ומזהה את המערה. היא לוקחת את ידו בידה ומקיפה את המבנה, היא נעצרת מול הכניסה לחלל המבנה ומבחינה שהשער נעול.

3. חוץ. מחוץ לביתו של זאבי - יום.

דסי וזאבי מתקרבים לכיוון ביתו של זאבי מחזיקים ידיים, דסי מבחינה בניידת משטרה שחונה ליד הכניסה לבניין. ילדים חרדים מתרוצצים מסביב לניידת בהתרגשות רבה. דסי נעצרת. מזהה את שתי הנשים שבחנו אותה ןאת זאבי בבוקר, מתצפתות על הניידת.

דסי

מתוק שלי, מכאן אתה תלך לבד טוב? אני אסתכל עליך מפה, טוב? יאלה תרוץ הביתה.

זאבי

לא, תבואי איתי לבית. אבא לא יכעס.

דסי

פעם אחרת.

זאבי

אבל את לא תבואי.

דסי

אני אבוא, מבטיחה.

זאבי מסתכל על דסי, מחבק אותה ומחייך. דסי מחבקת אותו חזרה ומכווצת אותו חזק. זאבי משחרר אנחה כאילו הוא נחנק. דסי מחייכת.

זאבי (לוחש חזק)

אפשר ללכת עוד פעם לפארק הזה שלך. אפילו שכבר אין שמה שודדים.

דסי מהנהנת ומחייכת.

דסי

זאבי'לה, אתה תמסור למוישי שאני מתגעגעת אליו מיליונים?

זאבי

לא. הוא מעצבן.

דסי עושה פרצוף של ''פופסים מתחנן''. זאבי מתגלגל מצחוק.

זאבי (המשך)

טוב, נו אני אגיד לו.

דסי מחייכת חיוך עצוב, זאבי מנופף בידו לשלום ורץ לכיוון הבניין. שוטר ושוטרת יוצאים מכיוון הכניסה של הבניין, זאבי נעצר ליד הניידת, בוחן אותה בסקרנות. נראה שהשוטרת מזהה את זאבי, היא מסתודדת עם השוטר לרגע ומצביעה לכיוונו של זאבי. היא נגשת לזאבי, רוכנת לכיוונו ומתחילה לתחקר אותו. זאבי עומד מולה זקוף וסותם את פיו בכפות ידיו כמו שדסי לימדה אותו. השוטרת מסמנת לשוטר להתקרב, השוטר מתקרב ומתחיל לחקור את זאבי, זאבי מתחיל ליילל כמו תן. דסי מתבוננת במתרחש מרחוק, היא מחייכת לרגע ומסתלקת משם.

חזרה בזמן ללוקיישן לחצי שעה קודם לכן:

4. חוץ. בית קברות ממילא – יום

דסי וזאבי עומדים בסמוך למבנה הסגור, זאבי מתבונן בדסי.

דסי (לוחשת)

אנחנו צריכים להיות בשקט, כי עכשיו אנחנו השודדים.

זאבי מחייך בהתרגשות, הוא בולש במבטו את הסביבה ונצמד לדסי, מחזיק בחצאיתה.

זאבי (לוחש מוגזם)

אבל את מי אנחנו שודדים?

דסי

ששש......

דסי מחזיקה בידו של זאבי, היא מקיפה את המבנה, מחפשת דרך אחרת להיכנס אך הכל נעול. היא נעמדת ליד החלון של המבנה, זאבי עדיין מחזיק בחצאיתה.

זאבי (לוחש חזק)

אבל אולי יבואו משטרה?

דסי (לוחשת)

אז נפחיד אותם.

זאבי (לוחש חזק)

אבל איך נפחיד אותם?

דסי מסתכלת על זאבי במבט משועשע ומחייכת. היא מצמידה את הראש שלה לסורגים של החלון ומבחינה בחלל ריק ומוזנח, מלא בפריטים וחפצים שנזרקו שננטשו שם במהלך השנים. דסי משחררת לפתע יללה מוזרה לתוך חלל המבנה שחוזרת אחריה בהד, זאבי מחייך במבוכה, דסי עוצמת את עיניה, ממשיכה ליילל ברצף כמו תן, לאחר כמה שניות של היסוס, זאבי מצטרף אליה ושניהם ממשיכים ליילל בהרמוניה לתוך החלון בעיניים עצומות.

לאחר כמה דקות דסי מפסיקה ליילל, זאבי מפסיק כמה שניות אחריה. הם מסתכלים אחד על השני ופורצים בצחוק מתגלגל מבלי שהם יכולים להפסיק.